<classify> TANZANIA pamoja na kusaini Mkataba wa Soko la Pamoja la Afrika, bado haijaridhia mkataba huo kwa kuwa inataka kwanza kujiridhisha utayari wake katika eneo la soko la bidhaa na soko la huduma.Akizungumza na HabariLeo hivi karibuni, Naibu Waziri wa Viwanda na Biashara, Stella Manyanya, alisema kwa sasa maeneo hayo mawili yanafanyiwa kazi na wataalamu ili kuona namna nchi na wananchi watakavyonufaika hasa kutokana na utekelezaji wa sera ya viwanda unaoendelea hivi sasa. Tanzania mara baada ya kujiridhisha katika maeneo yote ya mkataba huo, utapitiwa tena na wataalamu wa maeneo yote yaliyoguswa, kisha utapelekwa katika Baraza la Mawaziri na baadaye utaridhiwa na Bunge. Hadi kufikia Julai Mosi, mwakani, mkataba huo uliosainiwa na Wakuu wa Nchi za Umoja wa Afrika AU Machi, mwaka jana jijini Kigali, Rwanda, unapaswa kuwa umeridhiwa tayari kwa utekelezaji.Tanzania tumeshasaini mkataba huo wa Soko la Pamoja la Afrika ila hatujaridhia. Tupo katika hatua nzuri kuelekea huko, lakini kuna maeneo tunayatafakari kwa wataalamu wetu kuyafanyia utafiti na uchunguzi wa kina juu ya faida kwa Taifa na wananchi kwa kuzingatia misingi ya mikakati ya ujenzi wa uchumi wa viwanda na kama kutakuwa na athari ama la, alisema Manyanya. Kuhusu utayari wa sekta binafsi kuingia katika soko hilo, Manyanya alisema pamoja na kuwa sekta hiyo ipo tayari, lakini lazima Serikali ijiridhishe kwa kuangalia miaka zaidi ya 10 ijayo na si faida ya muda mfupi. Faida ya soko kwa Tanzania Gazeti hili limebaini kuwa, moja ya manufaa makubwa kwa Tanzania ya mkataba huo ni kuchochea uuzwaji wa bidhaa katika soko hilo hasa kutokana na uanzishwaji wa viwanda unaochagizwa na sera ya viwanda inayotekelezwa na Serikali ya Awamu ya Tano. Manufaa mengine ni kukua kwa sekta ya Teknolojia ya Habari na Mawasiliano Tehama katika dhana ya uchumi ikitumika kwenye kilimo bora, ubunifu wa biashara za mtandaoni na kukuza pato la taifa. Soko huru la Afrika Jumatano, Machi 21 mwaka 2018 katika jiji la Kigali, Rwanda, nchi takriban 44 za AU zilifufua ndoto za wapigania Uhuru wa Afrika Mwalimu Julius Nyerere, Kwame Nkurumah, Nelson Mandela, Robert Mugabe na wengine wengi kuzileta nchi za Afrika kuwa na sauti moja ili kujikomboa kiuchumi, kisiasa na kijamii baada ya kusaini makubaliano ya kuanzisha soko la pamoja.  <topic>: KITAIFA 